google/wiki40b huggingface dataset:
Showgirls

Handling

Den sexy og mystiske Nomi (Elizabeth Berkley) haiker til Las Vegas, men alt hun eier blir stjålet av sjåføren. Mens Nomi kaster opp ved siden av en annen bil, kommer bilens eier, Molly, bort til henne. Etter å ha snakket sammen, og Nomi har avslørt at hun ikke har noen familie, tar Molly seg av henne, og hjelper henne med å få jobb som stripper på Cheetah Club. En kveld blir Nomi med Molly bak scenen på Goddess, et show på Stardust Resort & Casino i Las Vegas, der Molly har ansvaret for kostymene. Nomi møter Cristal Conners (Gina Gershon), den sære stjernen i showet. Da Nomi forteller Cristal at hun også er en danser, sier Cristal at det Nomi gjør kan sammenlignes med prostitusjon.
Den neste kvelden besøker Cristal Cheetah Club sammen med kjæreste Zach (Kyle MacLachlan), der de betaler Nomi 500 $ for en lap dance. Det viser seg at Cristal er biseksuell, og Nomi vil ikke danse for henne da hun er redd for at det vil bevise at det hun gjør faktisk kan sammenlignes med prostitusjon. Nomi oppdager senere at Cristal har arrangert en audition til henne på Goddess. Da Nomi må ta av seg BH-en sin på auditionen, blir hun opprørt, selv om hun vet at det er en audition til et toppløst show. Da Nomi får jobben, slutter hun som stripper. Snart flørter hun med Zach, og etter hvert blir Cristal så sjalu at hun dytter Nomi ned en trapp, og påfører henne så mye skade at hun ender på sykehus. Til slutt ender Zach og Nomi opp sammen likevel, og Nomi tar over hovedrollen i showet etter Cristal. 
På premierefesten blir imidlertid Molly brutalt voldtatt av den berømte musikeren Andrew Carver, og hans to sikkerhetsvakter. Da Nomi konfronterer Zach om hendelsen, sier han at de vil gi Molly litt penger til å «åpne en liten kjolebutikk», og dermed holde kjeft. Det viktigste er at den høyprofilerte kjendisen ikke får problemer. Zach forteller siden at han har oppdaget Nomis fortid som prostituert, og at hun har vært arrestert flere ganger. Nomi, som blir redd, rømmer fra Las Vegas til Los Angeles.
Management Information Base

En MIB (Management Information Base) er en formell beskrivelse av de variabler som kan håndteres via SNMP. Variablene defineres bl.a. basert på datatype, og hvorvidt de er lesbare, eller les- og skrivbare. Syntaksen i en MIB baseres på ASN.1. Det finnes flere standardiserte MIB-definisjoner. En standard beskrives i en RFC. Et eksempel på en standardisert MIB-definisjon er RFC1213, som definerer en MIB for TCP/IP-baserte nettverk.
Romsdal sogelag

Romsdal sogelag er et historielag for Romsdal (tidligere: Romsdal fogderi), det vil si kommunene Aukra, Fræna, Midsund, Molde, Nesset, Rauma, Sandøy og Vestnes.
Romsdal sogelag har årlig utgitt et årskrift. Årskrift for 2008 var nummer 72 i rekken. Tilsammen utgjør disse årskriftene godt over 10 000 sider. Det er laget en CD-plate med alle årsskrift 1921-1995, sammen med et register med omtrent 7 000 oppslagsord. Sogelaget har publisert 40 temabøker, særlig stor har produksjonen vært de siste 25 årene.
Fabio Biondi

Bakgrunn, barndom

Biondi begynte med musikk sent i barndommen. Fram til han var 11 år gammel hadde han aldri tatt i en fiolin, men da han først begynte å spille gikk den musikalske utviklingen svært raskt. Allerede da han var 12 år gammel spilte han en konsert med Italias radioorkester (RAI).

Karriere

Og da han var 16 fremførte han Johann Sebastian Bachs fiolinkonserter i Musikverein i Wien. Siden da har han spilt med en rekke barokkensembler som La Capella Reial, Musica Antiqua Wien, Seminario Musicale, La Chapelle Royale og Les Musiciens du Louvre. I 1990 grunnla han Europa Galante, et italiensk ensemble som spesialiserer seg på barokkmusikk, som han siden grunnleggelsen har vært leder for.
I 2006 ble Biondi sjefdirigent for eldre repertoar i Stavanger Symfoniorkester, en stilling han hadde fram til 2016. Biondi skulle egentlig bli i stillingen fram til 2018, men han valgte å trekke seg da orkesteret i mai 2016 stemte ned et forslag om å forlenge hans kontrakt ytterligere.
Fra 2015 har Biondi vært sjefdirigent for Orquestra de la Comunitat Valenciana i Valencia.
Biondis plateinnspillinger inkluderer Antonio Vivaldi's Il cimento dell'armonia e dell'inventione, De Fire Årstider og operaen Bajazet, Arcangelo Corellis concerto grossi, verk av Alessandro Scarlatti og Georg Friedrich Händel, en rekke verker fra 1700-tallets italienske fiolinrepertoar (verker av Antonio Vivaldi, Francesco Maria Veracini, Pietro Locatelli, Giuseppe Tartini), samt fiolinsonater av Johann Sebastian Bach, Franz Schubert og Robert Schumann. 
Biondi spiller på en Carlo Ferdinando Gagliano-fiolin fra 1766 utlånt fra Salvatore Cicero-stftelsen i Palermo og en Andrea Guarneri-fiolin (Cremona, 1686). Han er gift med Ana de Labra som han har ett barn sammen med. Fra et tidligere ekteskap har han tre barn.
Jeyaraj Fernandopulle

Bakgrunn

Jeyaraj Fernandopulle gikk sin første skolegang ved Ave-Maria Convent og Maris Stella College, to katolske læresteder i Negombo. 
I 1972 ble han lærer for matematikk og naturvitenskaper ved en skole i Walithena. I 1974 begynte han på juridiske studier.

Senere karriere

I 1975 ble han sekretær for Sri Lanka Freedom Party på sitt College, og i desember 1977 forlot han dette med den begrunnelse ayt han aktet å virke som advokat. Etter studiene arbeidet han først i magistratsdomstolen og så ved høyeste rett i Negombo.  Han prosederte både sivile saker og kriminalsaker.
I 1984 ble han utnevnt til sjefs-organisator for SLFP i valgdistriktet Katana i Sri Lanka. Derfra ble han valgt til parlamentet fem ganger på rad i årene 1989, 1994, 2000, 2001 og 2004. 
Fernandopulle hadde flere ministerposter i løpet av karrieren: minister for katolske anliggender, «Minister of Ethnic Concession and National Unity», minister for havner og luftfart og veiutviklingsminister fra 2005.
Jeyaraj var gift med dr. Sudharshani Fernandopulle, og de hadde en sønn og en datter sammen.

Terrorangrep

Han ble drept 6. april 2008 sammen 11 andre av en selvmordsbomber som sprengte seg ved starten av et maratonløp som ble arrangert i landsbyen Weliveriya like utenfor hovedstaden Colombo i forbindelse med den tamilske nyttårsfeiringen.
Porsche 911

Porsche 911 er en sportsbil produsert av den tyske bilfabrikanten Porsche. 911 er produsentens mest kjente modell, og har vært i produksjon siden 1964, men har blitt kontinuerlig utviklet hele tiden.
Porsche 911 ble lansert som 901 på den internasjonale bilmessen i Frankfurt am Main i 1963. På grunn av Peugeots enerett på tresifrede modellnavn med «0» i midten, som for eksempel Peugeot 505, valgte Porsche å kalle den 911 isteden. 911 fikk 2 liters (1991 cm3) luftavkjølt boksermotor montert bak på 130 hk, med maks omdreininger på 6200 rpm, og vekt på 1000 kilo. Luftmotstanden var på Cx=0,38. Motorutgavene ble rask utviklet fra to liter til 2,2 og 2,4 liter. 911 ble designet av Ferdinand Porsches sønn Butzi, men det var Ferdinand som tegnet selve chassiset. 911 regnes fortsatt idag som verdens mest legendariske og mest kjente sportsbil, selv 45 år etter at den først så dagens lys. I 1975 presenterte Porsche for første gang 911 Turbo. Porsche brukte den eksisterende tre liters luftkjølte motoren og satte en turboenhet på den slik at effekten økte kraftig. 911 Turbo har siden vært Porsches flaggskip. I motsetning til de fleste andre sports- og personbiler har 911 motoren montert bak, noe som er et av dens, og Porsches, kjennetegn. I 1997 kom 911 for første gang med vannavkjølt motor. Denne modellen har fabrikkbetegnelsen 996. Fortsatt sekssylindret boksermotor, men  på hele 300 hk.
991 generasjonen 911 Turbo yter 520 hk ved 6000-6500 omdreininger, bruker 3,2 sekunder (Sport+) fra 0–100 km/t, og har topphastighet på 315 km/t. Den har en reell toppfart på 330 km/t. Linjene er trukket tilbake til og inspirert av 993, som er Porsches siste luftavkjølte 911. 911 Turbo S (991 gen) med 560 hk er Porsches raskest akselererende serieproduserte 911 noensinne (2012) har en fabrikkoppgitt 0–100 km/h tid på 3,1 sekunder. Den forrige modellen av 911 Turbo S hadde ofte bedre tider enn de fabrikkoppgitte, derfor kan man også regne med at denne generasjonen også har det. Når det kommer til toppfart er 911 GT2 RS (612 hk) den 911-modellen med høyest toppfart så langt (2012) med oppgitt toppfart på 330 km/t, i praksis ofte oppnådd høyere.
I 2011 kom begynnelsen på arvtakergenerasjonen til 997-generasjonen, nemlig 991 generasjonen av 911. Innstegsmodellen 911 Carrera ble lansert med en boksermotor på 350 hestekrefter, og en 0–100 km/t tid på 4,4 sekunder (med PDK-girkasse, sport+).

Varianter

911 finnes både i cabriolet, targa og coupevarianter og med 2-hjulstrekk og 4-hjulstrekk. Alle 997-generasjon 911 Turbo varianter har 4-hjulstrekk som standard. 911 er dessuten regnet som en av de mest driftsikre og pålitelige bilene på markedet idag, med mer enn 70% av alle produserte Porsches fremdeles på veiene (ifølge Porsches nettsider).
Sammenlignet med Ferrari og Lamborghini har 911 Turbo ofte færre hestekrefter, men oppnår likevel ofte samme/bedre akselerasjon (men ofte noe lavere toppfart).
Robert Todd Lincoln

Liv og virke

Lincoln ble uteksaminert fra Phillips Exeter Academy i New Hampshire i 1860. Han startet deretter ved Harvard Law School, men sluttet seg til Nordstatshæren i 1865.  Lincoln tjenestegjorde som kaptein blant Ulysses S. Grants næreste medarbeidere i de siste ukene av den amerikanske borgerkrigen, mens faren Abraham Lincoln var president i Nordstatene (USA). Han fullførte studiene ved University of Chicago (annet lærested enn dagens University of Chicago) og praktiserte som advokat fra februar 1867.
Robert og Abraham Lincoln fikk aldri det nære forholdet som Abraham hadde hatt til sine tre andre sønner (som døde i sine barneår), men de var stolte av hverandre, og Robert gråt åpenlyst da faren ble drept i et attentat i 1865.
Lincoln var krigsminister under presidentene James A. Garfield og Chester A. Arthur, og han etterfulgte Alexander Ramsey i denne stillingen i mars 1881. Lincoln satt i stillingen som krigsminister frem til mars 1885. Fra 1889 til 1893 var han USAs minister til Storbritannia under president Benjamin Harrison.
Tomas N'evergreen

Eurovision Song Contest 2010

Sammen med Christina Chanée vant han Dansk Melodi Grand Prix 2010 med sangen «In a Moment Like This». De kom på fjerdeplass i Eurovision Song Contest 2010 på Fornebu i Norge.
Erhvervsstyrelsen

Erhvervsstyrelsen er et dansk direktorat under Erhvervs- og Vækstministeriet.
Direktoratet ble dannet den 1. januar 2012 gjennom en sammenslåing av Erhvervs- og Selskabsstyrelsen med deler av Erhvervs- og Byggestyrelsen samt IT- og Telestyrelsen.
Arbeidsområdene er næringsutvikling og -regulering, tele- og internettregulering, samt virksomhetsregistrering. Betina Hagerup er Erhvervsstyrelsens direktør.
Erhvervsstyrelsen har ca. 550 medarbeidere.
Maløyene

Maløyene er tre holmer i Grimstad kommunes skjærgård; Store Maløya, Lille Maløya og Kalvøya, som nå er nærmest landfast med Store Maløya.
Maløyene er for det meste lagt ut til friområde, og det er gode muligheter til fortøyning av båt, adgang til mindre strandområder og toaletter.
Kulturtorvet i Lindesnes

Kulturhuset

Kulturtorvet er bygget i 3 etasjer. I kjelleren finner man det åpne museumsmagasinet som rommer museets gjenstander. Her er også et aktivitetsrom for barn, og her kan man gå inn i tårnrommet som går over tre etasjer. Kjelleren ble utvidet 2012 og disse lokalene rommer skulpturer og grafiske arbeider. Etasjen over er hovedetasjen. Her er kafé og bibliotek. I 2. etasje er det utstillingsareal (skiftende utstillinger) samt Galleri Gustav Vigeland i en sal der man også kan vise film.
Trådløst nettverk er tilgjengelig i hele bygget.

Lindesnes Bygdemuseum

Lindesnes Bygdemuseum ble opprinnelig åpnet i 1990 i Tryland-bygget i Vigeland sentrum.

Lindesnes Bibliotek

Lindesnes bibliotek lå tidligere i 2. etasje på rådhuset. Biblioteket har utlån av bøker, lydbøker, DVD-er og CD-er. Biblioteket har seks datamaskiner tilgjengelig samt Xbox spillkonsoll og trådløst nettverk. Biblioteket har mulighet for å låne inn media fra andre biblioteker på forespørsel eller lånere kan låne inn fra andre bibliotek på eget initiativ, såkalt Norgeslån.

Galleri Gustav Vigeland

Galleri Gustav Vigeland består av en større samling tresnitt, deponert av Vigelandsmuseet i Oslo, samt skulpturer, gipsfigurer og foto fra kunstnerens liv. Fem byster finnes i galleriet, deriblant av Henrik Ibsen, Bjørnstjerne Bjørnson og Emanuel Vigeland.

Arne Nikolai Vigelands samlinger

Sommeren 2011 ble Arne Nikolai Vigelands samlinger deponert fra Kristiansand kommune, og står nå utstilt i Kulturtorvets kjeller. Samlingen omfatter 281 skulpturer (mest i gips), en del skisser. Et av kunstnerens malerier som tidligere stod i Grefsen bedehus, er også i utstillingen.

Kafé

Kaféen ligger i byggets første etasje.

Utsmykning

Hovedutsmykningen på endeveggen utendørs er kalt "Speilvendt" og er laget av Jorunn Sannes. Inne finnes flere kunstverk, bl.a. et stort fat av Trond Skog samt kunst av Gunnar Torvund i kafeen.
Rally-VM 2015

Rally-VM 2015 var den 43. sesongen av Det internasjonale bilsportforbundets verdensmesterskap i rally. Sesongen startet med Rally Monte-Carlo og ble avsluttet med Wales Rally Storbritannia.
Alamut

Alamut var en gang en fjellfestning i de karrige fjellene sør for Kaspihavet, nær Qazvin, rundt 100 km fra dagens Teheran i Iran. Bare ruiner er igjen av denne festningen i dag.
Festningen ble bygd i 840 ifølge Hamdollah Mostowfi på 2100 meters høyde. Den ble bygd på en måte som hadde bare en mulig inngang, noe som gjorde det ekstremt vanskelig å erobre festningen. Fortet har et uvanlig system for vanntilførsel.
I 1090 ble festningen invadert og okkupert av de mektige hashshashin (som har gitt navnet til engelske assasins, «snikmordere»), og ble da kjent for sine hager og bibliotek. Ruinene av 23 andre festninger fins i nærheten.
Alamut-festningen ble ødelagt 15. desember 1256 av Hulagu Khan som del av den mongolske offensiven på det islamske Sørvest-Asia. Selve festningen kunne ikke tas, men Ruknuddin Khor-shah overgav den uten kamp, i et forgjeves håp om at Hulagu ville vise nåde.
Aggro Berlin

Historie

Plateselskapet ble grunnlagt i 2001, og de første artistene i Aggro Berlin var Sido og B-Tight, kort etter ble også Bushido medlem, som senere skiftet til Universal og etter det til Sony BMG.
Aggro Berlin er kjent for å lage musikk med ekstremt aggressive tekster. Tekstene blir kritisert for å være kvinnefiendtlig og homofiendtlig, og tekstene handler mye om sex, dop, våpen og om livet i MV (Märkisches Viertel) som er en bydel i Berlin, og blir av tyske hiphop-artister beskrevet som en ghetto.
I 2004 ble Sido's debutalbum Maske solgt over 100.000 ganger på få måneder og nådde Gullstatus i Tyskland, og i september i 2004 fikk Sido Comet-prisen i kategorien for beste nykommer. Siden det er Aggro Berlin et av de mest kjente plateselskapen i Tyskland.
Det tidligere Aggro Berlin medlemmet Bushido (også Sonny Black) forlot Aggro Berlin i juni 2004, og etter det har Bushido laget en rekke "Disstracks" mot Aggro Berlin, spesielt Fler, og også mot de artistene som senere har samarbeidet med Aggro Berlin. Aggro Berlin har også laget mange "Disstracks"  mot Bushido og medlemmene av Ersguterjunge.

Aggro

Ordet Aggro er tysk slang og betegner en person som har en aggressiv innstilling.
Burgos

Historie

Burgos ble grunnlagt på 800-tallet som en viktig borg i kampen mot maurerne. På 1000-tallet ble den kroningsby for kongene av Kastilla. Fra dette området stammet også den spanske helten fra samme tid, Rodrigo Díaz de Vivar, kalt El Cid. Han ligger begravet i byens katedral, som er blitt del av UNESCOs liste over Verdensarven.
The Even Stevens Movie

Om filmen

Filmen fungerer som en helaftens avslutning av TV-serien Even Stevens, som pågikk i tre sesonger fra 2000 til 2003.

Handling

Stevens-familien tror de har vunnet en gratis reise til en øy halvveis rundt jorda, og de tar med seg Beans på turen. I virkeligheten er de blitt flydd til en liten øy noen få mil bort for å delta i et realityshow. Når de oppdager dette går verden i spinn for våre venner, og familien splittes i to. Når Louis' venner Twitty og Tawny skjønner hva som foregår, reiser de ut til øya sammen med Tom for å redde dem.
Lulu (artist)

Bakgrunn

Lulu vokste opp i Glasgow, og hennes første hit var en popet versjon av The Isley Brothers' «Shout». Tre år senere fikk hun også suksess med «To Sir With Love» og «The Boat That I Row». I 1969 representerte Lulu Storbritannia i Eurovision Song Contest med sangen «Boom Bang-a-Bang». Hun vant finalen sammen med Frankrike, Nederland og Spania. Sangen ble en hit over hele Europa, og den toppet blant annet norske VG-lista.
Lulu sang også tittelmelodien til Bondfilmen Mannen med den gyldne pistol fra 1974. Hun fikk en ny hit i 1993 med «Relight My Fire» sammen med Take That.
I 1980-årene spilte hun moren til Adrian Mole i TV-serien Adrian Moles dagbok (1985–1987), hun var også en tilbakevendende karakter i humorserien Absolutt fabelaktig, der hun spilte seg selv.
I 1969–1974 var hun gift med Bee Gees-medlemmet Maurice Gibb.
Dadra og Nagar Haveli (distrikt)

Demografi

Ved folketellingen i 2011 var det 342 853 innbyggere i distriktet, mot 220 490 i 2001. Den urbane befolkningen utgjør 46,62 % av befolkningen.
Barn i alderen 0 til 6 år utgjorde 14,35 % ved folketellingen i 2011 mot 18,23 % i 2001. Antallet jenter i den alderen per tusen gutter var 924 i 2011 mot 979 i 2001.
Salvata Kristelige Forlag

Salvata kristelige forlag ble startet i 1935, og var i mange år Frelsesarmeens offisielle forlag i Norge. I de senere årene har antallet utgivelser vært svært begrenset, og forlaget er i praksis ikke i drift lenger. Organisasjonen har i stedet valgt å gi ut bøker med Frelsesarmeens hovedkvarter som utgiver. Flere forfattere med bakgrunn i Frelsesarmeen har gitt ut bøkene sine, også bøker med stoff om eller fra Frelsesarmeen, på andre forlag.

Suksess

Forlagets største salgsuksess gjennom tidene har vært diktbøkene til Flora Larsson som har solgt i over 100 000 eksemplarer til sammen. I norsk målestokk er dette helt ekstraordinære slagstall for lyrikk. Flora Larssons første bok på norsk var Et øyeblikk, Herre!.

Utgivelser

På 1950- og 60-tallet ga forlaget ut en rekke bøker, både skjønnlitterære og sakprosa. Mange av disse var skrevet av norske forfattere. Haldenskvinnen Ida Mathisen var en meget produktiv forfatter på Frelsesarmeens forlag. Det samme var redaktøren Johannes Befring, som bl.a. skrev flere bøker om misjonsarbeidet i Indonesia.
Forlaget ga også ut en rekke bøker som var oversatt fra andre språk, først og fremst engelsk og svensk.
EM i curling 1985

Curling-EM 1985 ble arrangert 10. desember – 14. desember 1985 i Sportzentrum i Grindewald i Sveits.
Det deltok 14 lag for herrer og 14 lag for kvinner.
Isaac Hempstead-Wright

Privatliv

Hempstead-Wright bor nå i Faversham, Kent, med sin familie og veksler mellom utdanningen og skuespill jobbene.
Netanya

Sport

Det er tre fotballag i Netanya, det største er Maccabi Netanya, og den største lokale rivalen er Beitar Nes Tubruk. Det tredje er Maccabi HaSharon, selv om laget ligger i 6. divisjon i Liga Gimel. Elitzur Netanya representerer byen i 2. divisjon i israelsk basketball. I baseball er byen representert av Netanya Tigers i Den israelske baseballigaen. Som en del av «Netanya – sportens by»-programmet ble strandfotballstadionet bygd og huser i dag israelsk mesterskap og internasjonale «diamant-turnering»-spillene.
I tillegg har Maccabi Netanya også en bokse- og fekteklubb, mens det er en judo- og gymnastikklubb i Hapoel Netanya.
Netanya er også senteret for paragliding i Israel. De moderate klippene samt vind gjør stedet ideelt for sikker og underholdende paragliding.
Cantharolethrus steinheili

Utseende

En stor (30-57 millimeter), forholdsvis slank, blankt svart hjortebille. De er blant de største hjortebillene i Sør-Amerika, som mangler kjempestore arter innen denne gruppen.
Hannens kjever (mandibler) er kraftige, båndformede, jevnt nedoverbuet, med tre spisse tenner nær spissen. Antennene er påfallende lange og tynne, uten en tydelig vifte i spissen. Hodet har skrå kjøler på sidene og er bredt U-formet innbuktet i midten. Pronotum er trapesformet med framstikkende bakhjørner. Hunnen er mye mindre enn hannen, matt, uten forstørrede kjever. Hode og forkropp er nokså knudrete, hodet nesten kvadratisk.

Levevis

Larvene utvikler seg i råtne trestammer.

Utbredelse

Arten er utbredt fra Colombia i nord til Peru i sør.
The Scaramanga Six

The Scaramanga Six er et britisk rockeband som er mest kjent for sine mange aggressive liveband, deres utagerende og teatralske sanger og genuint uavhengige holdning.
Bandet har historisk sett vært basert rundt en kjerne av musikerne Paul Morricone, Steven Morricone og Julia Arnez. The Scaramanga Six spiller en lunefull og forsiktig-arrangert blanding av tung rock, vokal pop, rockabilly og intense sanger.
Rølvåg

Rølvåg er en grend i Dønna kommune i Nordland. Rølvåg ligger nord på øya Dønna, omtrent to mils kjøring fra kommunesentret Solfjellsjøen.
Den norsk-amerikanske forfatteren og professoren Ole Rølvåg, som kanskje er best kjent for sine utvandrerromaner, kom herfra. Han er minnet med en byste i Rølvåg.
Eirik André Lamøy

Spillerkarriere

Han gikk til Tromsdalen i 2004, og spilte back for klubben i to år. Han hadde så en sesong i Sverige, for Degerfors IF (i Superettan i 2006) hvor han hadde ulike roller i angrep. Sesongen 2007 var han tilbake i Tromsø og spilte nå spiss for Tromsdalen i 1. divisjon.
Sommeren 2008 skrev han kontrakt med Sandefjord Fotball fra 1. januar 2009 i Eliteserien. Han var primært tiltenkt en spissrolle, men med sin gode venstrefot utviklet han seg raskt til en dyktig kantspiller. Han beskrives som en spiller med enorm løpskapasitet og en presis innleggsfot. I tillegg scorer han mål og var i 2013 toppscorer for Sandefjord Fotball fra sin posisjon på venstre kant.
Lamøy startet med en 3 årig kontrakt for vestfoldklubben og ble signert pånytt under trener Arne Sandstø i 2011, for 2 nye år i 1. divisjon. Samme tid var Sarpsborg 08 også interessert i hurtigtoget på venstrekanten. Sandstø uttalte den gang til Sandefjords blad: «Han er en spiller vi bør ta godt vare på. Han er en hundre prosents-mann. Han er veldig oppofrende og til stede i det han gjør. Det er akkurat slike spillere og den type mentalitet jeg ønsker i troppen. – I tillegg setter Lamøy laget foran seg selv. Det er en meget god egenskap. Han er en svært lojal spiller med mange gode egenskaper.»
Før sesongen 2014 gikk kontrakten med Sandefjord Fotball ut og flere lag var nå interessert i Lamøy. Blant annet hadde HamKam, Medkila IL, Harstad IL og Tromsdalen tatt kontakt med tanke på spill for dem kommende sesong. Men Lamøy hadde fortsatt et sterkt ønske om å spille for Sandefjord Fotball under ledelse av deres nye trener Lars Bohinen. Etter en lang forhandlingsperiode, ble han signert for en ny 2-årskontrakt i begynnelsen av februar 2014 for Sandefjord Fotball.
Lamøy spilte sin 150 obligatoriske kamp for Sandefjord Fotball da laget møtte Hødd på hjemmebane den 15. juni 2014.
Lamøy ble kåret til Årets Spiller av spillere, lederteam og jury etter sesongen 2011.
Han ble kåret til Supporternes spiller etter sesongen 2013.
Etter syv sesonger i SF har han bestemt seg for å legge opp som fotballspiller. Lamøy spilte 183 kamper og scoret 29 mål for Sandefjord Fotball.